อนุทิน ย้ำไทยคงมาตรการเข้มป้องกันไวรัสโคโรนาสายพันธุ์ใหม่ 2019 แต่ไม่จำเป็นต้องปิดรับคนจีนเข้าประเทศ
อนุทิน ย้ำไทยคงมาตรการเข้มป้องกันไวรัสโคโรนาสายพันธุ์ใหม่ 2019 แต่ไม่จำเป็นต้องปิดรับคนจีนเข้าประเทศ นายอนุทิน ชาญวีรกูล รองนายกรัฐมนตรีและรัฐมนตรีว่ากระทรวงสาธารณสุข กล่าวว่า กระทรวงสาธารสุขจะดำเนินมาตรการคัดกรอง ป้องกันและรักษา โรคปอดอักเสบจากเชื้อไวรัสโคโรนาสายพันธุ์ใหม่ 2019 อย่างเข้มข้นต่อเนื่อง แต่ไม่จำเป็นต้องถึงขั้นยกเลิกวีซ่า จำกัดการเข้าประเทศของนักท่องเที่ยวจีน เพราะข้อมูลตัวเลขล่าสุดเห็นชัดว่าประเทศที่ปิดไม่ให้นักท่องเที่ยวจีนเข้าประเทศ ไม่ได้มีอัตราการพบผู้ป่วยน้อยไปกว่าไทย ยืนยันไทยจะดูแลผู้ป่วยทุกคนเต็มที่แม้ไม่ใช่คนไทย เพราะนี่คือ การลงทุนเพื่อความมั่นคง เพราะการหาให้พบผู้ป่วย รักษาให้หาย เป็นการทำเพื่อความปลอดภัยไม่ให้ประชาชนไทยและคนทั่วโลก ตัดโอกาสได้รับเชื้อไวรัสตัวนี้ให้ได้มากที่สุด แม้จะรักษาฟรีแต่มั่นใจทุกอย่างที่เสียไปไม่สูญเปล่า นอกจากจะได้ความปลอดภัยให้ประชาชนไทย ได้องค์ความรู้เพิ่มทางการแพทย์ ประชาชนได้ตระหนักถึงสุขอนามัยพื้นฐานว่าเป็นเรื่องจำเป็นและป้องกันไวรัสร้ายได้ และเมื่อสถานการณ์คลี่คลายยังจะได้ผลตอบแทนด้านเศรษฐกิจและความสัมพันธ์ไทย-จีน ที่จะยิ่งกระชับแน่นแฟ้นขึ้นส่วนกรณีฟิลิปปินส์ ขอไทยช่วยด้านข้อมูลเกี่ยวกับโรคนี้ เพื่อหาทางป้องกันระดับอาเซียนนั้น นายอนุทิน กล่าวว่า ไทยยินดีให้ความร่วมมือในทุกประเด็น โดยเฉพาะการแลกเปลี่ยนข้อมูล เพราะเชื่อเป็นกุญแจสำคัญในการป้องกันและรักษาได้อย่างมีประสิทธิภาพ